钦定古今图书集成/明伦汇编/氏族典/第470卷 > 《凌迪知万姓统谱》 > 盖时敏
## 钦定古今图书集成/明伦汇编/氏族典/第470卷 > 《凌迪知万姓统谱》 > 盖时敏

按《万姓统谱》：时敏字志学，临清人。金末兵乱，人多逃
窜，时敏生逾月，父母逃急，啼不止，弃之东郭外草中。
兵退十九日涕泣，寻而瘗之，见其神色明润，木叶覆
庇其身，兔乳之，草惊兔走，口尚有乳汁，方知兔乳。及
长，常以积善为务，居家好施予，年老如童。一日无疾，
召集亲朋，摄衣冠危坐，取笔书偈云：“七十五年人间
住，强忍临清是乡故。来亦不知何处来，去亦不知何
处去。回首之时一事无，但留三寸西村墓。子孙必欲
问行踪，万里春风独自步。”挥毕，端坐而逝。葬之日，群
鹤百馀盘其上，葬毕始散。